KIRJALLINEN KYSYMYS E-3280/00 esittäjä(t): Daniel Varela Suanzes-Carpegna (PPE-DE) komissiolle. Euroopan laivanrakennusteollisuus.



Virallinen lehti nro 163 E , 06/06/2001 s. 0074 - 0075



KIRJALLINEN KYSYMYS E-3280/00 esittäjä(t): Daniel Varela Suanzes-Carpegna (PPE-DE) komissiolle (25. lokakuuta 2000) Aihe: Euroopan laivanrakennusteollisuus Vastauksessaan kysymykseeni E-2568/00(1) kauppa-asioista vastaava komission jäsen Lamy ilmoitti, että Soulissa viime heinäkuussa järjestettyjen EU:n ja Korean välisten neuvottelujen tulokset olivat melko positiiviset. Neuvottelujen antina saatiin suuri määrä oikeudellista, taloudellista ja rahoitukseen liittyvää tietoa ja aineistoa, ja konkreettisesti päästiin kahteen tulokseen: 1. Korea antaa EU:n tutkia telakoidensa toimintaa polkumyyntikyselyn pohjalta sen selvittämiseksi, ovatko Korean telakoiden sopimusten hinnat ns. normaalilla tasolla (GATT:n polkumyyntisopimusten määräysten mukaisesti tariffeja ja kauppaa koskeva yleinen sopimus). 2. Viranomaiset ovat myös valmiita toiseen neuvottelukierrokseen syyskuussa, jolloin tutkitaan sopimuksen yleistä toimivuutta ja ennen kaikkea etsitään ratkaisua kahdenväliseen kiistaan. Huolimatta saavutetuista tuloksista Euroopan komissio on ilmeisesti keskeyttänyt neuvottelut Etelä-Korean kanssa äskettäin. Onko tuloksia toteutettu käytännössä? Onko neuvottelut todella keskeytetty, ja jos on, minkä tähden? Onko kyse lopullisesta keskeytyksestä, vai käynnistetäänkö neuvottelut uudelleen jossain vaiheessa? Mitä Korean epäterveet käytännöt oikeastaan ovat, ja miten ne vaikuttavat Euroopan laivanrakennusteollisuuteen? Annetaanko Etelä-Korean tapaus WTO:n (Maailman kauppajärjestö) käsiteltäväksi siinä vaiheessa, kun Euroopan laivanrakennusteollisuus esittää kanteen kaupan esteistä annetun asetuksen mukaisesti? Kyseisen asetuksen noudattaminen on ehdoton edellytys kanteen nostamiselle. Pitäisikö tässä tilanteessa säilyttää Euroopan laivanrakennusteollisuuden tuet varsinkin tavoitteen 1 alueilla siihen saakka, kunnes Korean epäterveet kilpailukäytännöt saadaan todella korjattua? (1) EYVL C 136 E, 8.5.2001, s. 50. Pascal Lamyn komission puolesta antama vastaus (29. marraskuuta 2000) Vastoin sitä, mitä Soulissa heinäkuussa 2000 pidetyn kokouksen rohkaisevat tulokset antoivat odottaa, yhteisö on joutunut pettymään odotuksissaan. Brysselissä 28. ja 29. syyskuuta 2000 pidetty neuvonpitokokous epäonnistui, koska Etelä-Korealta puuttui poliittinen tahto sopia toimivasta ja uskottavasta ratkaisusta. Etelä-Korea ei ole kyennyt toteuttamaan toimenpiteitä yhteisymmärryspöytäkirjan keskeisen tavoitteen saavuttamiseksi; tämä tavoite on hintojen saattaminen kaupallisesti terveelle tasolle normaaliarvon perusteella. Myöskään komission asiantuntijoiden paikalle tekemät vierailut eivät ole olleet kovinkaan tuloksellisia. Yksi kahdesta telakasta kieltäytyi luottamuksellisuussyihin vedoten toimimasta yhteistyössä komission kanssa. Komissio katsoo, että Etelä-Korean (telakat mukaan luettuina) sitoutumista avoimuuteen ei ole täysin noudatettu. Komissio on esittänyt selkeästi tyytymättömyytensä Etelä-Korean hallitukselle toisen neuvonpitokokouksen aikana. Komission valtuuskunta vieraili Etelä-Koreassa 19. ja 20. lokakuuta 2000 käsitelläkseen Etelä-Korean lopullista kompromissiehdotusta. Keskustelut eivät valitettavasti johtaneet yhteisön kannalta konkreettisiin tai tyydyttäviin tuloksiin. Tässä yhteydessä yhteisön tuotannonala (EU:n laivanrakentajia edustava Committee of European Union Shipbuilders Associations) teki valituksen 24. lokakuuta 2000 kaupan esteitä koskevan asetuksen(1) (Etelä-Korea) mukaisesti. Komissio tarkastelee valitusta ja panee vireille tarvittaessa tutkimuksen, joka voi johtaa joko uusiin neuvotteluihin tyydyttävään tulokseen pääsemiseksi kahdenvälisessä erimielisyydessä tai menettelyn aloittamiseen Maailman kauppajärjestössä (WTO) määräämällä seuraamuksia Etelä-Korealle, jotta se luopuisi käytännöistään. Komission kahdessa neuvostolle osoitetussa kertomuksessa(2) on selvästi osoitettu Etelä-Korean epäterveiden käytäntöjen olemassaolo. Seuraava seurantakertomus, joka annetaan teollisuusneuvostolle 5. joulukuuta 2000 pidettävää kokousta varten, arvioi tilannetta. Komissio käsittelee laivanrakennusteollisuuden julkisia tukia, koska nykyisen järjestelmän voimassaolo päättyy 31. joulukuuta 2000. Komissio muistuttaa kuitenkin, että asetuksessa (EY) N:o 1540/98(3) joka tapauksessa säädetään, että muut kyseisen tuotannonalan tukimuodot (innovaatiotuki, tutkimus- ja kehitystyötuki, alueellinen nykyaikaistamistuki ja rakenneuudistustuki) ovat edelleen käytettävissä yhteisön tuotannonalan auttamiseksi mukautumaan kansainväliseen kilpailuun. (1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994). (2) KOM(1999) 474 lopullinen ja KOM(2000) 263 lopullinen. (3) Neuvoston asetus (EY) N:o 1540/98, annettu 29 päivänä kesäkuuta 1998, laivanrakennusteollisuudelle myönnettävän tuen uusien sääntöjen vahvistamisesta (EYVL L 202, 18.7.1998).